In nomine sancte et individue Trinitatis. Ego Robertus Abolant, peccator, presbyter, canonicus et lector B. Stephani, antequam habitum Premonstratensis ordinis susciperem, testamentum meum in hunc modum ordinavi. Eeclesie B. Stephani dedi domum meam de porta Fiscali, que debet pro censu eidem ecclesie viij denarios; et S. Marie extramuros iiij denarios. Vineam de Nantela que debet pro censu v denarios S. Juliano. Vineam de cathedra que debet pro censu v denarios S. Germano, et tertiam vineam sitam in Bofaudo que debet pro censu ix, denarios heredibus Milonis Filonis. Hec omnia tenebit Ulricus capellanus capelle S. Stephani, et Girardus capellanus S. Johannis quandiu vixerit. Post Girardum, Ulricus et successores sui capellani capelle S. Stephani totum tenebunt, et inde solvent capitulo centum solidos annuatim infra octavam Epiphanie, qui centum solidi cum aliis viginti quos capitulum mihi concessit super domum in qua manebam, quandiu vixero, dividendur canonicis qui intererunt misse que cantabitur de S. Spiritu, pro benefactoribus ecclesie nostre, tertia die post festum S. Vincentii, et post obitum meum, illis qui intererunt vigiliis et misse anniversarii mei. Si predicta pensio statuto termino reddita non fuerit, capitulum totum accipiet, et quantumcumque inde habere poterit supradicto modo dividetur. Supra quandam vineam assignavi canonicis B. Marie x. solidos. Canonicis de Trinitate v et capellanis S. Johannis v quos supradicto modo inter se divident, et in missa de S. Spiritu, et in die anniversarii mei clericis non canonicis de choro nostro donavi domum quam Fulco concanonicus noster tenet sub annua pensione xxx. solidorum quos reddere tenetur infra octavas Natalis Domini, et post mortem ejus, quantum de domo haberi poterit, cum auctoritate et consilio capituli dividetur clericis qui intererunt matutinis. Caritatibus de Monte-Autrico dedi domum quam Ulderus presbyter tenet, et quandiu eam tenebit reddet tres solidos unicuique quatuor caritatum. Post mortem ejus tota domus cedet caritatibus. Ad serviendum ecclesie feci fieri duo volumina in quibus continentur passiones et vite sanctorum, a kalendis maii usque ad kalendas januarii; tertium quoque librum qui portatur ad stationes. Donavi etiam ecclesie cappam de pallio, vestimenta sacerdotalia, et calicem argenteum intus et foris deauratum, cujus pondus est marcha et dimidia, et viginti duo denarii. Obtuli etiam super altare pallam benedictam theutonico opere decenter operatam. Decanus autem et capitulum de mera liberalitate sua ad sepulturam meam cum processione se venturos promiserunt. Ad mandatum itaque capituli hec omnia in presenti cartula annotavi et apposito sigillulo meo, ut sigillum capituli apponeretur, impetravi. Actum publice in capitulo S. Stephani, anno Incarnati Verbi, millesimo ducentesimo quinto.